MONITOR EXTERN Nr. 22

 

1. Recrudescenţa terorismului internaţional

 

▪ Acţiunea teroristă din Osetia de Nord

 

Analiştii politici apreciază că separatiştii ceceni, suspectaţi de autorităţile ruse că ar fi autorii luării de ostatici de la Beslan (Osetia de Nord), beneficiind de finanţări din partea lui Osama ben Laden, au o ideologie similară cu gruparea Al-Qaeda, dar au scopuri diferite. "Cu siguranţă, Al-Qaeda şi mujahedinii au aceeaşi ideologie, dar acest lucru nu înseamnă că există o legătură organizaţională între cele două grupuri", a declarat Yasser Serri, directorul Institutului islamic, cu sediul la Londra. "Cecenii luptă împotriva ocupaţiei ruse, însă lupta Al-Qaeda vizează în principal Statele Unite", a precizat el. 

"Există anumite legături între Al-Qaeda şi separatiştii ceceni, mai mulţi dintre ei participând la războiul din Afganistan şi Bosnia, dar strategiile lor diferă", a explicat Saad Faqih, liderul Mişcării islamice pentru reforme în Arabia. "Lupta mujahedinilor ceceni, ai căror lideri s-au antrenat în tabere Al-Qaeda din Afganistan, se limitează la Cecenia şi Daghestan", a adăugat el, subliniind că luarea de ostatici de la Beslan "nu a fost revendicată de separatiştii ceceni". Liderul separatist cecen Aslan Mashadov a dezminţit orice implicare în criza ostaticilor, drept răspuns la mărturiile unuia dintre membrii comandoului, capturat de forţele ruse. Acesta a afirmat că A. Mashadov şi Şamil Basaiev s-au aflat la originea operaţiunii. 

Yasser Serri şi Saad Faqih au declarat că, în trecut, Ossama bin Laden şi alţi membri ai reţelei sale şi-au exprimat de mai multe ori solidaritatea cu cecenii. Anterior, o serie de experţi şi-au exprimat opinia că un număr semnificativ de militanţi străini din Afganistan s-ar fi refugiat în Cecenia. "O importantă şi influentă prezenţă arabă există în Cecenia şi Balcani, de la sfârşitul războiului din Afganistan împotriva sovieticilor", a declarat avocatul de origine islamică Montasser al-Zayyat. "În perioada 1992-1995, mulţi arabi care au luptat în Afganistan împotriva ocupaţiei sovietice s-au refugiat în Yemen şi Sudan. Aceşti mujahedini au plecat atunci către un nou careu al rezistenţei islamiste: Albania, Bosnia, Daghestan şi Cecenia", a precizat el. 

Montasser al-Zayyat a reamintit că Ayman al-Zawahiri, principalul colaborator al lui Ossama bin Laden, a fost arestat timp de şase luni în Daghestan, în 1996, "înainte ca Ossama bin Laden să obţină eliberarea acestuia". "Recent, sauditul Khattab şi egipteanul Anuar Shaaban, considerat emir al mujahedinilor arabi, s-au deplasat în Cecenia, unde A. Shaaban a fost ucis în 2001. Prezenţa arabilor în această regiune nu este un element nou, ci doar unul discret", a subliniat el. "Militanţii arabi din Cecenia sunt în număr de sute. În pofida diferenţelor, ei au puncte comune cu Al-Qaeda: salafismul (reinstaurarea islamului riguros), ideologia antioccidentală şi în special antrenamentul de luptă la înalt nivel", a apreciat Montasser al-Zayyat. "Afganistanul a devenit astfel o bază de lansare a mujahedinilor către alte zone de de conflict. Anunţând prezenţa arabilor în rândul autorilor luării de ostatici, Vladimir Putin a comparat evenimentele din Cecenia cu cele de la 11 septembrie 2001, comise de arabi. El doreşte să câştige simpatia comunităţii internaţionale declarând că nu luptă împotriva unui popor, ci împotriva terorismului internaţional care a făcut victime şi în Statele Unite şi Europa", a concluzionat avocatul de origine islamică. 

Scriitorul islamist Fahmi Howeidi a afirmat că împărtăşeşte punctul de vedere al lui M. al-Zayyat şi a condamnat operaţiunea teroristă de la Beslan. "Militanţii arabi din Afganistan au mutat teatrul operaţiunilor spre Bosnia, Cecenia şi alte ţări. Presupusa participare a arabilor la luarea de ostatici trebuie să ne facă să ne întrebăm care au fost motivele care au determinat aceste persoane să-şi părăsească ţara şi să lupte în străinătate", a subliniat F. Howeidi, denunţând dictaturile şi represiunea din lumea arabă.

O serie de experţi în terorism consideră că tragedia de la Beslan marchează prin amploarea sa un moment decisiv în lupta separatiştilor ceceni, iar Vladimir Putin se află în impas deoarece Rusia se teme de un efect domino în republicile vecine în caz de negocieri. "Ceea ce s-a întâmplat în Osetia de Nord demonstrează necesitatea unui dialog politic serios între ruşi şi ceceni, cu susţinerea comunităţii internaţionale", a subliniat Magnus Ranstorp, directorul Centrului de Studii pe tema Terorismului şi a Violenţei Politice (CSTPV) al Universităţii Saint Andrews (Scoţia). "Dar ruşii vor fi reticenţi să negocieze pentru că se tem că aceste acte se vor repeta în republicile vecine. Iar ţările occidentale care se implică sau comunitatea internaţională ar putea deveni ţinte ale unor facţiuni ce militează pentru cauza cecenă", apreciază expertul britanic. "Preşedintele V. Putin este într-un impas, deoarece există şi alte aspecte geopolitice ale problemei, cum ar fi conductele de petrol sau gaze care trec prin această regiune. Din toate aceste motive, independenţa Ceceniei nu este o opţiune şi este puţin probabil ca ruşii să găsească o soluţie. În plus, nici războiul nu dă rezultate, 15 soldaţi ruşi murind în fiecare săptămână", a afirmat Magnus Ranstorp. 

Cei mai mulţi combatanţi străini care susţin cauza cecenă vin din zona Golfului. "Ei nu sunt foarte mulţi, dar acţiunile pe care le pun la cale au un impact considerabil. Aceştia capătă experienţă practică în lupta cu inamicul, iar apărarea comunităţii musulmane generează o propagandă care circulă în toată Europa, mobilizând şi alţi extremişti", a explicat Magnus Ranstorp. Gherilele cecene nu sunt foarte bine organizate, ci sunt doar motivate de un scop comun, fiind formate din naţionalişti şi mujahedini. "Un coctail mortal - pentru că cecenii sunt renumiţi pentru utilizarea substanţelor explozive, iar ruşii reuşesc foarte greu să obţină informaţii despre aceste grupări", a subliniat expertul scoţian. 

Paul Wilkinson, expert al CSTPV, consideră că "autonomia Ceceniei ar putea fi o soluţie, dar va fi nevoie de răbdarea şi generozitatea de a-i asculta pe cecenii moderaţi şi a-i aduce la masa negocierilor". 

"Rusia se confruntă cu o mişcare de gherilă plină de imaginaţie, iar operaţiunea de la Beslan a fost foarte bine pusă la punct", apreciază Mark Galeotti, de la Universitatea Keele. Bilanţul oficial al luării de ostatici de la Beslan este de cel puţin 335 de morţi şi 500 de răniţi. El consideră că actul terorist de la Beslan poartă marca fundamentaliştilor ceceni, anticipând şi alte atacuri spectaculoase în Rusia, probabil nu într-o şcoală, dar în trenuri sau centrale nucleare. "Tragedia demonstrează că terorismul continuă", a concluzionat analistul.

 

▪ Atentatul terorist din Indonezia

 

Atacul comis împotriva misiunii diplomatice australiene din Jakarta şi soldat cu cel puţin 8 morţi şi 168 de răniţi a suscitat noi temeri privind escaladarea acţiunilor teroriste, cu doar două zile înainte de comemorarea atentatelor de la 11 septembrie 2001 din Statele Unite. Atentatul cu maşină-capcană a avut loc într-un moment în care Statele Unite şi Australia, ţări aliate în Irak, le-au cerut cetăţenilor lor să evite hotelurile din capitala indoneziană. Vicepreşedintele indonezian, Hamzah Haz, a "condamnat acest act barbar, care afectează imaginea Indoneziei", unde, în scurt timp, va avea loc al doilea tur al alegerilor prezidenţiale. Explozia, care a avut loc la cinci zile de la începerea campaniei electorale premergătoare celui de-al doilea tur al alegerilor prezidenţiale, a determinat scăderea pieţei bursiere şi a produs panică în capitala ţării. 

Guvernul australian a anunţat că nu va ceda în faţa terorismului şi crede că responsabilitatea atentatului aparţine organizaţiei Jemaah Islamiyah, care are legături cu Al-Qaeda. Australia se teme că vor avea loc noi atentate împotriva intereselor sale înaintea alegerilor legislative de la 9 octombrie. Astfel de acţiuni ar putea influenţa procesul de vot, aşa cum s-a întâmplat în Spania, unde atentatele comise, la 11 martie a.c., la Madrid s-au soldat cu 200 de morţi.

Arhipelagul indonezian s-a confruntat, în ultimii ani, cu mai multe operaţiuni teroriste sângeroase, cum ar fi atentatele de la Bali, comise la 12 octombrie 2002 şi soldate cu 202 morţi, majoritatea turişti australieni, şi cel care a vizat Hotelul Marriott din Jakarta, soldat cu 12 morţi în august 2003. 

Potrivit şefului poliţiei indoneziene, atentatul de la 9 septembrie a.c. este similar atacurilor de la Bali şi de la Hotelul Marriott în ceea ce priveşte modul de operare. "În acest stadiu al anchetei, apreciem că este vorba de o maşină-capcană, pentru că numeroase piese provenite de la un automobil au fost găsite la locul exploziei", a declarat Da'i Bashtiar, care nu a precizat dacă este vorba de un atentat-sinucigaş. Potrivit acestuia, poliţia locală consideră că operaţiunea teroristă a fost comisă de un grup islamist din care fac parte doi experţi în explozivi, malaysienii Noordin Mohammad Top şi Azahari Husin. Cei doi sunt suspectaţi că au făcut parte din comandoul care a comis atentatele din Bali, atribuite reţelei Jemaah Islamiyah. 

Statele lumii au condamnat în unanimitate atentatul comis la ambasada Australiei din Jakarta şi au lansat apeluri pentru o acţiune urgentă a comunităţii internaţionale împotriva flagelului terorismului şi a cauzelor acestui fenomen. 

Premierul australian John Howard a dat asigurări că ţara sa nu va face concesii teroriştilor, deşi se apropie alegerile legislative de la 9 octombrie şi comemorarea atentatelor de la 11 septembrie 2001, din Statele Unite. "Suntem o naţiune care nu se va lăsa intimidată de acte de terorism. Suntem o democraţie puternică şi solidă", a afirmat el. Australia era deja în alertă din cauza eventualităţii comiterii de atentate, înainte de alegerile legislative, având în vedere că opoziţia laburistă şi-a luat angajamentul de a retrage trupele din Irak, în cazul în care va câştiga scrutinul. 

Liderul Guvernului spaniol, Jose Luis Rodriguez Zapatero, a condamnat atentatul şi a cerut comunităţii internaţionale şi ONU să adopte decizii politice urgente. "Aceste evenimente se încadrează într-o perspectivă care presupune luarea de decizii politice urgente de către comunitatea internaţională şi ONU, fie că este vorba despre conflictul israelo-palestinian sau despre situaţia din Irak", a adăugat el. "Condamn cu cea mai mare fermitate ceea ce s-a întîmplat la Jakarta", a afirmat L. Zapatero, care a deplâns şi "sechestrarea persoanelor nevinovate", referindu-se la răpirile aproape zilnice din Irak. 

"Osservatore Romano", organul de presă oficial al statului Vatican a condamnat "brutalul şantaj al terorismului". "Terorismul încearcă încă o dată să supună lumea unui şantaj", scrie publicaţia citată. 

Preşedintele Indoneziei, Megawati Sukarnoputri, a făcut apel la poporul indonezian să se unească împotriva terorismului. "Sunt foarte trist şi condamn aceste acţiuni iresponsabile care au provocat moartea unor persoane nevinovate", a afirmat el. 

Guvernul britanic a condamnat fără rezerve atentatul de la Jakarta. "Astfel de acţiuni nu fac altceva decât să sporească hotărârea comunităţii internaţionale de a lupta împotriva flagelului terorismului", a declarat ministrul britanic de externe, Jack Straw. El a transmis un mesaj de condoleanţe omologului său australian, Alexander Downer. "De asemenea, am transmis un mesaj şi colegului meu indonezian Hassan Wirajuda, exprimându-mi compasiunea pentru familiile, colegii şi prietenii persoanelor afectate de acest atentat îngrozitor", a adăugat J. Straw. 

Preşedinţia olandeză a Uniunii Europene, Înaltul comisar european pentru Politică Externă, Javier Solana, şi Comisia Europeană au condamnat atentatul împotriva ambasadei australiene. "Uniunea Europeană condamnă cu fermitate şi fără rezerve toate formele de terorism", a reamintit ministrul olandez de externe, Bernard Bot, exprimîndu-şi "tristeţea şi groaza" provocate de acest atac. B. Bot, care s-a declarat încrezător "în faptul că Indonezia nu va precupeţi nici un efort pentru a-i captura şi aduce în faţa justiţiei pe cei vinovaţi", a subliniat "hotărârea UE de a consolida cooperarea antiteroristă cu liderii de la Jakarta, precum şi cu autorităţile australiene". 

"Nu poate exista nici o justificare pentru un astfel de atac (...) Uniunea Europeană va continua să combată flagelul terorismului, împreună cu restul comunităţii internaţionale", a subliniat J. Solana. 

Preşedintele Comisiei Europene, Romano Prodi, a adresat condoleanţe victimelor şi familiilor persoanelor care au avut de suferit. 

Ministrul francez de externe, Michel Barnier, a transmis condoleanţe omologilor săi indonezian şi australian şi a reamintit "hotărârea comună de a combate terorismul". 

 

▪ Reţeaua teroristă Al-Qaeda

 

Analiştii politici şi experţii militari consideră că reţeaua Al-Qaeda condusă de Ossama bin Laden, care a organizat atentatele de la 11 septembrie 2001, din Statele Unite, este principala susţinătoare a războiului sfânt. "Al-Qaeda, reţea cu ramificaţii mondiale, are un singur scop: jihadul, războiul sfînt împotriva Statelor Unite şi a aliaţilor lor". Organizaţia a sporit, de la 11 septembrie, numărul atacurilor teroriste pe plan mondial. 

"Perspectivele de a asista la un final rapid al terorismului Al-Qaeda sunt nule. Utilizând resurse minime şi exploatând publicitatea lor mondială, teroriştii au reuşit să dea impresia existenţei unei crize internaţionale", se arată într-un raport al experţilor Naţiunilor Unite, publicat la sfârşitul lunii august. Format din foşti mujahedini care au luptat împotriva sovieticilor în Afganistan, în perioada 1979-1989, nucleul organizaţiei este condus de miliardarul saudit Ossama bin Laden, cel mai căutat terorist din lume. Începuturile grupării datează din 1988, cu un an înaintea retragerii sovieticilor. Însă, de abia după patru ani serviciile occidentale de informaţii au început să stabilească legături între reţea şi atacurile împotriva forţelor americane din Arabia Saudită, Yemen şi Somalia. 

Potrivit experţilor, războiul din Golf (1991) a marcat o modificare a politicii de răzbunare a lui bin Laden împotriva Statelor Unite, din cauza desfăşurării masive de militari americani în Peninsula Arabă. În 1998, organizaţia a apărut sub forma sa actuală de veritabil colectiv al terorismului internaţional, asociindu-se cu gruparea egipteană Al-Jihad şi cu alte organizaţii islamiste. 

La 26 mai 1998, Ossama bin Laden a declarat că a format un front "pentru conducerea jihadului împotriva cruciaţilor şi evreilor", având drept scop uciderea americanilor, civili şi militari. Afganistanul, ţară în care Ossama bin Laden s-a refugiat în 1996, a fost, până în octombrie 2001, o veritabilă bază a Al-Qaeda. Teroriştii, deveniţi "oaspeţi de onoare ai talibanilor", şi-au instalat în această ţară tabere de antrenament unde erau formaţi candidaţii la jihad. Potrivit serviciilor occidentale de informaţii, Al-Qaeda a finanţat, antrenat şi utilizat alte grupări din numeroase ţări, cum ar fi Cecenia, Birmania, Eritrea, Uzbekistan, Algeria sau Bosnia. 

Numeroşi specialişti sunt de părere că reţeaua dispune de celule mai mult sau mai puţin autonome, existente în întreaga lume. 

Comisia de experţi ai ONU care supervizează lupta împotriva Al-Qaeda, aduce în discuţie, în prezent, "Ideologia Al-Qaeda", această denumire devenind un motto pentru membrii reţelei.

Principalele acţiuni teroriste revendicate sau atribuite organizaţiei conduse de Ossama bin Laden: 


- 26 februarie 1993: STATELE UNITE - un atentat cu explozibil comis în clădirea World Trade Center din New York s-a soldat cu şase morţi şi o mie de răniţi. Administraţia americană a atribuit acest atentat reţelei Al-Qaeda.


- 13 noiembrie 1995: ARABIA SAUDITĂ - o maşină-capcană a explodat, la Riyad, în faţa clădirii Gărzii Naţionale saudite, unde lucrau consilieri militari americani. Cinci militari americani şi doi indieni şi-au pierdut viaţa în atentat. Patru saudiţi şi-au recunoscut implicarea în atac, susţinând că au fost influenţaţi de Ossama bin Laden. Ei au fost executaţi în 1996.


- 25 iunie 1996: ARABIA SAUDITĂ - un camion încărcat cu două tone de explozibil a distrus intrarea în baza americană de la Khobar. O clădire cu opt etaje, în care erau cazaţi militari americani, a fost distrusă în întregime, 19 militari americani au murit şi 386 de persoane au fost rănite.


- 7 august 1998: KENYA şi TANZANIA - două maşini-capcană au explodat, aproape simultan, în apropierea ambasadelor americane din Nairobi (Kenya) şi Dar-es-Salaam (Tanzania), atentatul soldându-se cu 224 de morţi, dintre care 12 cetăţeni americani, şi mai multe mii de răniţi. La 4 noiembrie 1998, Ossama bin Laden a fost inculpat, în Statele Unite, pentru responsabilitatea sa în aceste atentate.


- 12 octombrie 2000: YEMEN - 17 membri ai Marinei americane au fost ucişi şi alţi 38 au fost răniţi în atentatul sinucigaş care a vizat distrugătorul american "USS Cole", ancorat în portul Aden. La 23 iunie 2002, Suleiman Abu Gaith, purtătorul de cuvânt Al-Qaeda, a revendicat atentatele de la Nairobi, Dar-es-Salmam şi Aden. 


- 11 septembrie 2001: STATELE UNITE - patru avioane de pasageri au fost deturnate, două lovind turnurile gemene ale World Trade Center din New York, un al treilea prăbuşindu-se asupra sediului Pentagonului de la Washington, în timp ce al patrulea avion s-a prăbuşit în Pennsylvania. Atentatele s-au soldat, în total, cu moartea a aproximativ 3.000 de persoane. La 13 decembrie, SUA au difuzat o înregistrare video în care Ossama bin Laden a revendicat responsabilitatea pentru planificarea şi executarea operaţiunii şi a recunoscut că efectele atentatului au depăşit toate aşteptările. 


- 11 aprilie 2002: TUNISIA - 21 de persoane, inclusiv 14 cetăţeni germani, şi-au pierdut viaţa într-un atentat sinucigaş împotriva unei sinagogi din Djerba. Atacul a fost revendicat de un important responsabil militar din cadrul reţelei teroriste Al-Qaeda, Abdel Azim al-Muhajar.


- 8 mai 2002: PAKISTAN - un atentat cu maşină-capcană împotriva unui autobuz care transporta angajaţi ai Direcţiei de Construcţii Navale (DCN) franceze s-a soldat cu 14 morţi, dintre care 11 cetăţeni francezi.


- 6 octombrie 2002 - petrolierul francez Limburg a fost vizat de un atentat, în largul coastelor Yemenului, unul dintre membrii echipajului pierzându-şi viaţa. 


- 12 octombrie 2002: INDONEZIA - un atentat cu maşină-capcană împotriva unei discoteci din Bali, atribuit reţelei regionale Jemaah Islamiyah, în legătură cu Al-Qaeda, s-a soldat cu 202 morţi şi 300 de răniţi, majoritatea turişti străini, în special australieni. La 12 noiembrie, o înregistrare audio atribuită lui Ossama bin Laden a salutat operaţiunile împotriva cetăţenilor germani din Tunisia, împotriva francezilor din Karachi (Pakistan), şi împotriva australienilor şi britanicilor din Bali, precum şi atentatul care a vizat petrolierul francez din Yemen. 


- 28 noiembrie 2002: KENYA - 18 persoane îşi pierd viaţa într-un atentat sinucigaş care a avut drept ţintă un hotel din Mombasa. Concomitent, un avion al unei companii israeliene a fost vizat, în momentul decolării de pe aeroportul din Mombasa, de un atac cu rachete. La 8 decembrie, Suleiman Abu Ghaith a revendicat, în numele reţelei Al-Qaeda, responsabilitatea pentru atentatele din Mombasa. 


- 12 mai 2003: ARABIA SAUDITĂ - un triplu atentat sinucigaş împotriva unui complex rezidenţial din Riyad, comis de 15 agresori sinucigaşi care, conform SUA, ar avea legături cu reţeaua Al-Qaeda, s-a soldat cu 35 de morţi şi 194 de răniţi.


- 5 august 2003: INDONEZIA - un atentat cu camion-capcană, soldat cu 12 morţi şi 150 de răniţi, a avut loc la hotelul american Marriott din Jakarta. Operaţiunea a fost atribuită grupării Jemaah Islamiyah, în legătură cu Al-Qaeda.


- 8 noiembrie 2003 - ARABIA SAUDITĂ - un atentat sinucigaş cu maşină-capcană într-un ansamblu rezidenţial de la periferia oraşului Rozad provoacă moartea a 17 persoane şi rănirea altor 100. 


- 15 şi 20 noiembrie 2003: TURCIA - patru atentate sinucigaşe cu maşină-capcană la Istanbul împotriva a două sinagogi, a consulatului britanic şi a băncii britanice HSBC s-au soldat cu 63 de morţi şi sute de răniţi la interval de cinci zile.


- 1 februarie 2004: IRAK - 105 persoane sunt ucise într-un dublu atentat sinucigaş asupra sediilor de la Erbil a două partide kurde importante, PDK şi UPK.


- 11 martie 2004: SPANIA - 191 de morţi şi peste 2.000 de răniţi într-o serie de atentate cu dinamită vizând mai multe trenuri în trei gări din Madrid şi de la periferia oraşului.


- 30 mai 2004: ARABIA SAUDITĂ - 22 de persoane sunt ucise şi 25 rănite în atacuri şi o luare de ostatici la Al-Khobar.


- 24 iunie 2004: IRAK - mai multe atentate coordonate împotriva poliţiei, urmate de violenţe, provoacă moartea a 100 de persoane şi rănirea altor 300 în bastioanele sunnite situate la nord şi vest de Bagdad (Mosul, Baaquba, Ramadi).


- 28 iulie 2004: IRAK - 70 de persoane sunt ucise şi 56 rănite într-un atentat sinucigaş comis în faţa unei clădiri a poliţiei la Baaquba, la 60 de kilometri nord de Bagdad.

2. Situaţia din Orientul Mijlociu

 

La 7 septembrie a.c., Israelul a lansat noi ameninţări la adresa conducerii politice a mişcării Hamas, instalată în Siria, la câteva ore după ce un raid aerian israelian asupra oraşului Gaza a provocat moartea a 14 membri ai principalei organizaţii islamiste palestiniene. "Vom ataca mişcarea Hamas oriunde, la Gaza sau la Damasc, pentru a împiedica asasinarea israelienilor", a avertizat Raanan Gissin, purtătorul de cuvânt al premierului Ariel Sharon. "Această organizaţie nu doreşte să negocieze, ci să distrugă statul Israel şi să îi omoare pe evrei", a adăugat oficialul israelian. 

Raidul israelian asupra unei locaţii unde se antrenau teroriştii Hamas a fost o ripostă la un dublu atentat sinucigaş comis la Beersheva şi revendicat de Hamas, soldat cu 18 morţi, inclusiv doi terorişti kamikaze, la 31 august a.c. Potrivit lui R. Gissin, armata israeliană supraveghea de mai multe săptămâni activităţile teroriştilor pe acest teren. "Am aşteptat momentul potrivit pentru a ataca", a continuat oficialul israelian. "Ei nu se antrenau pentru un meci de fotbal, ci pentru atacuri antiisraeliene. Dacă doriţi o justificare pentru operaţiune, e suficient să deschideţi televizoarele şi să urmăriţi imagini de la Beslan. Nu ne putem permite ca o asemenea tragedie să se producă la noi", a precizat purtătorul de cuvânt. 

Iniţial, Israelul a acuzat Siria de implicare în dublul atentat sinucigaş de la Beersheva şi a evocat posibilitatea lansării unor operaţiuni militare împotriva acestei ţări. Ulterior, liderii de la Ierusalim au recunoscut că nu au dovezi privind implicarea directă a Siriei în aceste atentate, preferând să exercite presiuni diplomatice asupra guvernului acestei ţări. 

Hamas a promis să riposteze la raidul aerian, considerat o crimă de către Autoritatea Palestiniană. "Riposta noastră va veni. Dublul atentat de la Beersheva este un exemplu de răzbunare împotriva sioniştilor", se arată într-un comunicat al Brigăzilor Ezzedin Al-Qassam, aripa militară a Hamas. Într-un alt comunicat, Hamas revendică atacurile cu obuze de mortieră şi rachete asupra unor colonii evreieşti din Fâşia Gaza şi a unei localităţi din sudul Israelului, afirmând că aceste atacuri constituie "prima ripostă la operaţiunea laşă a Israelului". Negociatorul palestinian Saeb Erakat a calificat raidul drept o crimă, acuzând Israelul că doreşte escaladarea violenţelor. El a acuzat Israelul că încearcă să saboteze eforturile diplomatice, subliniind că raidul a intervenit după vizita unei delegaţii egiptene care doreşte reluarea procesului de pace şi ajungerea la un acord de încetare a focului.

Israelul intenţionează să elimine terorismul şi să distrugă infrastructurile mişcării radicale palestiniene Hamas, a declarat, la 8 septembrie a.c., un important responsabil israelian. "Lupta împotriva Hamas continuă. Nu este vorba despre un act de răzbunare şi nici de o escaladă deliberată, ci de operaţiuni care vizează eliminarea terorismului şi distrugerea infrastructurilor utilizate în aceste scopuri", a declarat oficialul israelian. El a făcut referire la operaţiunile desfăşurate de armata israeliană în Fâşia Gaza şi la raidul aerian soldat cu 14 morţi în rândul grupării Hamas. "Avem la dispoziţie un arsenal complet şi numeroase metode la care am recurs, inclusiv raidurile aeriene asupra anumitor ţinte (...). Nu vor mai exista sanctuare pentru terorişti", a adăugat responsabilul israelian care a precizat că premierul Ariel Sharon va examina "traseul definitiv al liniei de securitate" pe care Israelul o construieşte în Cisiordania. "Nu se ştie dacă va fi luată o decizie rapidă în legătură cu traseul definitiv, însă Ariel Sharon trebuie să analizeze mijloacele de accelerare a lucrărilor pe porţiunile din apropiere de Ierusalim şi din sudul teritoriului, pentru că încheierea construcţiilor este împiedicată de apelurile înaintate Curţii Supreme", a menţionat oficialul.

 

3. Situaţia din Transnistria

 

Situaţia din Transnistria a fost discutată în şedinţa Consiliului permanent al OSCE, care a avut loc la Viena, la 10 septembrie a.c. Consiliul permanent al OSCE a examinat mai ales situaţia şcolilor cu predare în grafia latină situate în stânga Nistrului, arestarea cameramanului postului naţional de televiziune Dinu Mija şi a inginerului-şef al nodului de cale ferată din Tighina, Vasile Magaleaş, ambii condamnaţi de o instanţă transnistreană la 15 zile de închisoare. 

Potrivit unui comunicat al guvernului moldovean, delegaţia Republicii Moldova a subliniat că "acţiunile provocatoare ale nerecunoscutei Republici Nistrene s-au extins şi asupra activităţii căii ferate, în acest context fiind menţionată ocuparea cu forţa a nodului de cale ferată din Tighina". 

Potrivit comunicatului, statele participante şi în principal Bulgaria (care asigură preşedinţia semestrială a OSCE), Olanda şi Statele Unite "au condamnat ferm acţiunile de destabilizare întreprinse de către impostorii de la Tiraspol, cerând redeschiderea urgentă a şcolilor din Tiraspol şi Rîbniţa şi restabilirea condiţiilor adecvate de funcţionare a celorlalte şcoli din regiune". În text se mai precizează că "administraţiei transnistrene i s-a cerut să restabilească activitatea normală a sectoarelor de cale ferată din est şi să adopte măsuri pentru stabilizarea situaţiei în zona de securitate. Statele Unite au cerut Ucrainei să respecte acordurile bilaterale cu Republica Moldova şi să permită operaţiunile de import-export din regiune numai în baza asigurării vamale moldoveneşti". 

De asemenea, Statele Unite au solicitat comunităţii internaţionale "să adopte măsuri corespunzătoare împotriva liderilor transnistreni". În acest sens, "SUA a aderat deja la regimul de limitare a călătoriilor impus de către UE oficialităţilor transnistrene implicate în problematica şcolilor şi este gata să examineze măsuri de constrângere suplimentare", se arată în textul comunicatului. 

Uniunea Europeană a recomandat administraţiei transnistrene, pe parcursul şedinţei Consiliului permanent al OSCE de la Viena, să restabilească activitatea normală a sectoarelor de cale ferată din raioanele de est ale Republicii Moldova şi să adopte măsuri pentru stabilizarea situaţiei în zona de securitate.

*

"Transnistria poate deveni o bază pentru terorişti la fel cum Afganistanul a devenit rampa de lansare a operaţiunilor lui Ossama bin Laden", a declarat Robert Cooper, director general pentru Afaceri Externe în Consiliul de Miniştri al Uniunii Europene. R. Cooper, care a vizitat Republica Moldova la solicitarea Înaltului reprezentant pentru Politică Externă, Javier Solana, a subliniat că Uniunea Europeană continuă să fie foarte îngrijorată în legătură cu situaţia din Transnistria, adăugând că OSCE rămâne cadrul preferat pentru negocieri. "Suntem îngrijoraţi, pentru că problema şcolilor nu s-a rezolvat şi nu ne place să vedem miliţienii intrând în şcoli şi ţinând părinţii şi profesorii sub asediu. Acest gen de situaţii pot deveni periculoase", a menţionat diplomatul european. R. Cooper a insistat asupra faptului că Uniunea Europeană este în continuare implicată în problema Republicii Moldova. Astfel, Javier Solana a purtat discuţii cu ministrul moldovean de externe, iar criza din Moldova s-a aflat, în urmă cu câteva zile, pe agenda reuniunii miniştrilor de externe europeni, în Olanda. 

Referindu-se la sancţiunile aplicate de Uniunea Europeană regimului de la Tiraspol, R. Cooper a precizat că aceasta "a impus într-adevăr restricţii de călătorie liderilor transnistreni, care au fost extinse recent şi la persoanele implicate direct în criza şcolilor". "Uniunea Europeană introduce asemenea sancţiuni doar în cazuri excepţionale, precum cele din Myanmar şi Sudan", a continuat diplomatul european. "Pe viitor vom analiza şi alte sancţiuni, dacă va fi nevoie. Deocamdată, Uniunea Europeană nu consideră că este nevoie de un emisar special pentru Transnistria şi că J. Solana şi alţi diplomaţi europeni rămân în contact permanent cu autorităţile moldovene. Ei continuă să menţioneze problema Transnistriei la fiecare întâlnire cu Rusia şi Ucraina, în încercarea de a debloca negocierile organizate de OSCE", a declarat R. Cooper. 

Referindu-se la efectele crizei de la Beslan asupra Rusiei, R. Cooper a afirmat că "Federaţia Rusă, ca tot restul Europei, este în stare de şoc după Beslan şi de-abia acum începe să tragă concluziile". "În opinia mea, o concluzie importantă este că nu există alternativă la o soluţionare politică a crizelor şi la stabilirea statului de drept. Nu ştiu dacă este adevărat că o parte din muniţia atacatorilor de la Beslan provine din Transnistria, aşa cum a declarat premierul moldovean, dar este posibil. Întocmai cum Ossama bin Laden a folosit Afganistanul ca bază pentru terorism, existenţa unor găuri negre pentru traficul de tot felul este periculoasă, atât pentru noi, cât şi pentru Rusia, deci nu cred că este în interesul lor să continue în acest mod", a apreciat oficialul european. 

